28 vas vir KZN- politieke moordeMinister Bheki Cele (Foto: Phando Jikelo, ANA) Bheki Cele, minister van polisie, het Donderdag laat hoor dat een van die mans wat na bewering verantwoordelik was vir die moord op Sindiso Magaqa onder die 28 verdagtes is wat in verband met politieke moorde in KwaZulu-Natal in hegtenis geneem is. Cele het bevestig dat ŉ verdagte wat aan die moord op Magaqa, voormalige sekretaris-generaal van die ANC-jeugliga, verbind kan word in die uMzimKhulu streekhof verskyn het. “Sy saak is uitgestel tot 23 September wanneer hy na verwagting om borgtog aansoek sal doen,” het Cele gesê. Cele het beloof dat die verdagte nie die laaste een is wat in hegtenis geneem sal word nie. “Ons jag nog ŉ paar ander mense.” Die Valke het in September 2017 aangekondig dat een van die verdagtes wat na bewering betrokke was by Magaqa se moord, Jabulani Mdunge (38), in ŉ skietgeveg met die polisie dood is op die N2 tussen Kokstad en Harding. Dít nadat hy verbind kon word aan ŉ transitorooftog. Magaqa is in Julie 2017 saam met sy kollegas Nontsikelelo Mafa en Jabu Msiya in die uMzimkhulu-gebied geskiet. Hy is in September 2017 dood as gevolg van “komplikasies van verskeie skietwonde”. Mafa en Msiya het albei die aanval oorleef. Van die 28 verdagtes wat in hegtenis geneem is, is 22 in aanhouding, twee het borgtog gekry en vier is vrygelaat hangende verdere ondersoek. Cele het bygevoeg dat agt 9mm-pistole, een rewolwer en 12 patrone, sowel as agt magasyne in die verdagtes se besit gevind is. Cele het gewaarsku dat die polisie besig is om “hulle kloue skerp te maak” en dat verdagtes hulself aan die polisie moet oorhandig eerder as om deur die owerhede “gevind” te word. Ses verdagtes wat verbind kan word aan die moord op die ANC-aktivis Musawenkosi Magatha Mchunu is ook Dinsdag in hegtenis geneem. “Hulle het in die Pietermaritzburg-streekhof verskyn en hul saak is tot 20 September uitgestel vir borgtogaansoek.” Volgens Cele hanteer die polisie tans 137 sake wat verband hou met politieke moorde.